Folketing
2004-03-26

Jeg har i øvrigt netop besluttet at støtte et stort evalueringsprojekt fra Opus. Her vil det bl.a. blive vurderet, om denne behandlingsform kan bidrage til at holde unge sindslidende væk fra kriminalitet. Opbygningen af akuttilbud som psykiatriske døgnberedskaber, psykiatriske skadestuer, udgående akutteams og såkaldt opsøgende psykoseteams, som er etableret de senere år, bl.a. med støtte fra psykiatriaftalerne, kan også yde deres bidrag til at forebygge, at sindslidende får tilbagefald og begår kriminalitet. Der er ingen tvivl om, at vi står med et problem, som vi skal tage meget alvorligt, og det gør vi også. Der er også meget i gang, og jeg synes derfor ikke, man kan sige, at vi står rådvilde i situationen. Men det er jo ikke det samme, som at der ikke er plads til flere gode råd og flere gode ideer. De er altid velkomne. Det er måske særlig relevant, fordi vi snart står over for en revision af psykiatriloven.